《如意院井诗二首 其二》
宋代·华镇

井德本来无得丧，居迁乃见井有仁。深穿阔甃世不少，闻名索实多非真。

潢污方集已登干，骄阳未久先飞尘。盈虚既与阴晴变，安用华屋床雕银。

崇宁元年五六月，僦居偶在寺井滨。曾经畏日曝累朔，亦见霖雨倾弥旬。

碧痕澄澄古甃上，消长不改苍龙鳞。莫嫌营置近阛阓，莫厌资取多纷纶。

深院无人辘轳静，焉知此井常清新。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。